ZAAN SONNEKUS STEL UITEINDELIK SY LANGVERWAGTE DEBUUT-ALBUM VRY! - Vonk Musiek
HomeMusiekZAAN SONNEKUS STEL UITEINDELIK SY LANGVERWAGTE DEBUUT-ALBUM VRY!
15 Oktober 2021 admin Musiek, Persverklaring 0
Suid-Afrika se nuutste rocksensasie, Zaan Sonnekus, het uit die staanspoor plaaslike musiekharte verower met sy aangrypende poëtiese lirieke, unieke klank en passievolle vertonings… en nou het die dag waarop bewonderaars al so lank wag uiteindelik aangebreek, want sy debuut-album is uiteindelik beskikbaar!
Volgens dié Pretorianer, met sy donker lokke en kunstige versameling tatoes, is ZONNEBLOM 'n baie persoonlike album wat oor verskeie fases van sy lewe strek. "Die musiek op die album is nie net deur een ding geïnspireer nie, maar deur verskillende fasette van my eie lewe," verduidelik hy. "Ek moes iewers in die persoonlike aspek daarvan die regte klanke en woorde vind om dit universeel te maak, maar ook persoonlik te hou. Dit is 'n legkaart van my ondervindings en ervaringe in die kort tydperk wat ek op aarde is."
Twee van die liedjies (met indrukwekkende musiekvideo's), Ek Kan Net Bid en Hoog is reeds vroeër vanjaar uitgereik en het omtrent 'n omwenteling in die Afrikaanse mark kom veroorsaak. Ek Kan Net Bid en Hoog kan op nasionale stasies landswyd gehoor word en pryk bo-aan verskeie treffersparades. 'n Derde liedjie vanaf die album, Tienerkwaad, is ook pas digitaal vrygestel saam met 'n ongelooflike musiekvideo:
Zaan vertel dat die album amper nie gerealiseer het nie, omdat hy na sy ma se dood gereed was om musiek vaarwel te roep. Gelukkig het die span by Vonk Musiek sy passie weer laat opvlam en kan hy nou sy ma se nagedagtenis met hierdie pragtige voltooide produk eer. "Ek dink omdat my ma baie betrokke was by die skryf van die album (sy was ook 'n skrywer by wie ek baie geleer het) en ek dit nooit vir haar sal kan wys nie, was dit amper nie meer vir my die moeite werd nie en het ek al my opnames van my rekenaar af gevee. Ek en Tertius moes dus alles van vooraf doen toe ons begin opneem het."
Alhoewel elkeen van die liedjies 'n gedeelte van sy storie vertel, meen hy dat Vingerverf vir hom baie terapeuties is en dat hy hoop dat dit dieselfde uitwerking sal hê op almal wat dit hoor. Ten Minste Vir My, het volgens hom ook die potensiaal om 'n radiotreffer te word, omdat dit so lekker is om na te luister.
Zaan se offisiële albumvrystelling sal plaasvind by die AfriForum Teater op 26 Oktober om 18h00 vir 18h30. Daar is slegs 100 kaartjies beskikbaar vir die publiek! Hou https://tixsa.co.za/ en Zaan se sosiale media dop vir meer inligting.
Die album is nou op alle digitale platforms beskikbaar. Kry dit hier: https://linktr.ee/zaansonnekus